El ple de l'Ajuntament de Sagunt aprova sol·licitar a la Diputació de València l'elaboració i aprovació del Pla d'Inversions 2024-2027
10 de juny 2024

![](/media/ncrnvvyk/img_1413_c.jpg?width=850&height=566.6666666666666)

En el ple ordinari corresponent al mes de juny celebrat dijous passat dia 6 es va aprovar sol·licitar a la Diputació de València l'elaboració i aprovació del Pla d'Inversions 2024-207, destinat a municipis amb més de 50.000 habitants, com més prompte millor. A més, es va acordar dotar este Pla amb un mínim per població de 3 milions d'euros, en línia amb les quantitats percebudes del Pla Obert d'Inversions per a municipis de menys de 50.000 habitants. Finalment, es va aprovar remetre el contingut de la moció a la Diputació de València i als ajuntaments de Torrent, Paterna, Gandia i València.

![](/media/nszfeq2g/img_1383_c.jpg?width=205&height=306&mode=max)La moció va ser presentada pel portaveu del Grup Municipal de PSPV-PSOE, Javier Raro, i va comptar amb una esmena de COMPROMÍS. La proposta va ser votada a favor per PSOE, IP, COMPROMÍS i EU-PODEM, mentre que es van abstindre PP i VOX.

L'aprovació de l'esmena d'addició de COMPROMÍS va suposar afegir en els acords remetre el text de la moció també a tots els grups polítics amb representació en la Diputació de València.

Les diputacions provincials són els òrgans de govern de les províncies, encarregades d'administrar els seus interessos i assegurar la prestació integral i adequada dels servicis públics de competència municipal en tot el territori provincial. Segons resa la moció, l'article 31 de la Llei 7/1985, de 2 d'abril, Reguladora de les Bases del Règim Local, «**destaca que una de les tasques dels ens provincials és fer costat als municipis a través dels seus pressupostos**».

Durant l'anterior legislatura, la Diputació de València va elaborar un pla d'inversions destinat a ciutats amb una població superior als 50.000 habitants. Mitjançant este pla «**es va subvencionar amb quasi dos milions d'euros als ajuntaments de Torrent, Paterna, Gandia, Sagunt i València per a desenvolupar projectes de rehabilitació i millora en els seus municipis**», tal com es recull en la moció. En el cas concret de Sagunt, s'afig, «**esta subvenció va finançar amb 1.450.000 euros l'obra de condicionament de la fase 1 dels jardins de la Gerència, i amb 550.000 euros la renovació integral de la il·luminació de Ciutat Vella**».

No obstant això, la Diputació de València va anunciar el maig passat que no hi hauria reedició d'este Pla per al període 2024-2027, segons s'explica en el text de la moció. «**E****sta decisió perjudica les poblacions prèviament esmentades, ja que deixen de percebre eixos ingressos. Al mateix temps, l'absència d'este pla genera un greuge comparatiu entre estos municipis i aquells de menor grandària que sí que rebran fons de l'ens provincial**», s'assegura.

Pel que fa a Sagunt, «**la paralització d'este pla d'inversions suposa, entre altres coses, el bloqueig del procés de rehabilitació dels jardins de la Gerència**». La primera fase d'este projecte es va finalitzar el novembre de 2023. Respecte a altres projectes, «**les obres pendents corresponen a la urbanització de tota la zona oest, amb la instal·lació de xarxes d'aigua potable, sanejament, recollida de pluvials mitjançant sistema urbà de drenatge sostenible, instal·lació elèctrica, telecomunicacions i gas**».

Segons el text de la moció presentada pel PSOE, «**el Govern de la Diputació de València s'ha escudat en l'aprovació d'una pròrroga per a l'execució de les obres a càrrec del pla d'inversions per a municipis de més de 50.000 habitants de l'any 2021 per a justificar la suspensió del nou pla**». A més, s'apunta que municipis com Alzira i Cullera sí que rebran diners de la Diputació de València, mentre que Sagunt no té assegurat rebre cap fons.

Per tant, es considera «**necessària**» eixa inversió per a poder «**continuar amb els projectes i polítiques ja iniciats i millorar els servicis públics municipals i la qualitat de vida de la ciutadania**».

*   [](http://www.facebook.com/sharer.php?u=https://aytosagunto.es/va/actualitat/el-ple-de-l-ajuntament-de-sagunt-aprova-sol-licitar-a-la-diputació-de-valència-l-elaboració-i-aprovació-del-pla-d-inversions-2024-2027/ "Facebook")
*   [](http://twitter.com/share?url=https://aytosagunto.es/va/actualitat/el-ple-de-l-ajuntament-de-sagunt-aprova-sol-licitar-a-la-diputació-de-valència-l-elaboració-i-aprovació-del-pla-d-inversions-2024-2027/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-de-l-ajuntament-de-sagunt-aprova-sol-licitar-a-la-diputació-de-valència-l-elaboració-i-aprovació-del-pla-d-inversions-2024-2027/ "Linked In")
*   [](mailto:?body=https://aytosagunto.es/va/actualitat/el-ple-de-l-ajuntament-de-sagunt-aprova-sol-licitar-a-la-diputació-de-valència-l-elaboració-i-aprovació-del-pla-d-inversions-2024-2027/)